Document ID: 32013R0578

REGOLAMENT TA’ IMPLIMENTAZZJONI TAL-KUMMISSJONI (UE) Nru 578/2013
tas-17 ta’ Ġunju 2013
li jissospendi l-introduzzjoni fl-Unjoni ta' eżemplari ta' ċerti speċijiet ta' fawna u flora selvaġġi
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 338/97 tad-9 ta’ Diċembru 1996 dwar il-protezzjoni ta’ speċi ta' fawna u flora selvaġġi billi jkun regolat il-kummerċ fihom (1), u b’mod partikolari, l-Artikolu 4(6) tiegħu,
Billi:
(1)
L-Artikolu 4(6) tar-Regolament (KE) Nru 338/97 jipprovdi li l-Kummissjoni tista’ tistabbilixxi restrizzjonijiet fuq l-introduzzjoni ta’ ċerti speċijiet fl-Unjoni skont il-kundizzjonijiet stipulati fil-punti (a) sa (d) tiegħu. Barra minn hekk, miżuri ta’ implimentazzjoni għal tali restrizzjonijiet ġew stipulati fl-Artikolu 71 tar-Regolament tal-Kummissjoni (KE) Nru 865/2006 tal-4 ta’ Mejju 2006 li jistabbilixxi regoli dettaljati fir-rigward tal-implimentazzjoni tar-Regolament tal-Kunsill (KE) Nru 338/97 dwar il-protezzjoni ta’ speċi ta' fawna u flora selvaġġi billi jkun regolat il-kummerċ fihom (2).
(2)
Kienet stabbilita l-aħħar lista tal-ispeċijiet li l-introduzzjoni tagħhom fl-Unjoni hija sospiża permezz tar-Regolament tal-Kummissjoni (KE) Nru 757/2012 tal-20 ta’ Awwissu 2012 li jissospendi l-introduzzjoni fl-Unjoni ta’ eżemplari ta’ ċerti speċijiet ta’ fawna u flora selvaġġi (3).
(3)
Abbażi ta' informazzjoni riċenti, il-Grupp ta' Analiżi Xjentifika kkonkluda li l-istatus ta' konservazzjoni ta’ ċerti speċijiet addizzjonali elenkati fl-Annessi A u B tar-Regolament (KE) Nru 338/97 se jiġi pperikolat b'mod serju jekk l-introduzzjoni tagħhom fl-Unjoni minn ċerti pajjiżi ta’ oriġini ma tkunx sospiża. L-introduzzjoni tal-ispeċijiet ġodda li ġejjin għandha għalhekk tiġi sospiża:
Hippopotamus amphibius mill-Kamerun u l-Możambik;
Cercopithecus dryas mir-Repubblika Demokratika tal-Kongo;
Stephanoaetus coronatus u Torgos tracheliotus mit-Tanzanija;
Balearica pavonina mis-Sudan;
Chamaeleo africanus min-Niġer;
Heosemys annandalii u Heosemys grandis mil-Laos;
Mantella pulchra mill-Madagaskar;
Tridacna crocea, Tridacna maxima u Tridacna squamosa mill-Kambodja;
Nardostachys grandiflora min-Nepal.
(4)
Il-Grupp ta’ Analiżi Xjentifika kkonkluda wkoll li, fid-dawl tal-tagħrif l-aktar riċenti disponibbli, is-sospensjoni tal-introduzzjoni fl-Unjoni tal-ispeċijiet li ġejjin ma għandhiex tkun meħtieġa aktar għal:
Canis lupus mill-Kirgiżistan;
Ateles geoffroyi u Brachypelma albopilosum min-Nikaragwa;
Calumma brevicorne, Calumma gastrotaenia, Calumma nasutum, Calumma parsonii, Furcifer antimena, Furcifer campani u Furcifer minor mill-Madagaskar;
Cuora amboinensis, Cuora galbinifrons, Cycadaceae spp., Christensonia vietnamica, Stangeriaceae spp. u Zamiaceae spp. mill-Vjetnam;
Rauvolfia serpentina mill-Myanmar;
Pterocarpus santalinus mill-India
(5)
Il-pajjiżi tal-oriġini tal-ispeċijiet li huma soġġetti għal restrizzjonijiet ġodda fir-rigward tal-introduzzjoni fl-Unjoni kollha ġew ikkonsultati.
(6)
Il-lista tal-ispeċijiet li għalihom l-introduzzjoni fl-Unjoni hija sospiża għandha għalhekk tiġi emendata u r-Regolament (UE) Nru 757/2012, għandu għal raġunijiet ta' ċarezza, jiġi sostitwit.
(7)
Il-Grupp ta’ Analiżi Xjentifika stabbilit skont l-Artikolu 17 tar-Regolament (KE) Nru 338/97 ġie kkonsultat.
(8)
Il-miżuri pprovduti f’dan ir-Regolament huma skont l-opinjoni tal-Kumitat dwar il-Kummerċ ta' Fawna u Flora Selvaġġi stabbilit skont l-Artikolu 18 tar-Regolament (KE) Nru 338/97,
ADOTTAT DAN IR-REGOLAMENT:
Artikolu 1
L-introduzzjoni fl-Unjoni ta' eżemplari tal-ispeċijiet ta' fawna u flora selvaġġi elenkati fl-Anness ta’dan ir-Regolament hija sospiża.
Artikolu 2
Ir-Regolament ta’ Implimentazzjoni (UE) Nru 757/2012 huwa rrevokat.
Ir-referenzi għar-Regolament irrevokat għandhom jitqiesu bħala referenzi għal dan ir-Regolament.
Artikolu 3
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-17 ta’ Ġunju 2013.

Labels: 3
5
20